Læserstorm mod åbne wifi-spots - Yousee afviser al kritik

En skare af Version2-læsere har rejst heftig kritik af, at Yousee er begyndt at åbne wifi-udstyr hos kunder, så andre kan koble på. Der er ikke noget at komme efter, lyder svaret i store træk fra Yousee.

Siden Version2 bragte historien om, at Yousee er i fuld gang med at åbne et ekstra hotspot i det Yousee-udstyr, der står hos kunderne, har adskillige læsere, både i debatten og ved henvendelse til redaktionen, kritiseret den tilgang. Formålet med at åbne et ekstra hotspot eller SSID, som der reelt er tale om, er, at Yousee-kunder i nærheden kan komme på nettet via wifi.

Kritikpunkterne har i den forbindelse været mange. Et af dem er, at det som Yousee-kunde er besværligt at frabede sig det åbne hotspot, som alle kunder i udgangspunktet får installeret.

»Der er to måder, man kan framelde sig YouSee Wifi-spot på. Enten ved at ringe til vores support eller ved at benytte vores online afmeldingsformular,« oplyser afdelingsdirektør hos YouSee Bredbånd Eva Tetsche i en e-mail sendt via TDC's kommunikationsafdeling. TDC ejer Yousee.

Underforstået: Det er ikke bøvlet.

Et andet kritikpunkt har været, at Yousee øjensynligt har svært ved at lukke det åbne wifi-hotspot igen, når først det er åbent - selvom kunden altså ønsker det. Det bliver snart løst, lover Yousee.

»Hotspottet bliver deaktiveret, efter at vi har registreret frameldingen. Nogle af vores kabelmodemmer skal også nulstilles, hvilket vores support er klar over. Dette søges ændret i en kommende firmware-version,« lyder det i svaret fra Eva Tetsche.

Og så har flere læsere givet udtryk for, at deres eksisterende wifi-opkobling bliver langsom/ustabil, når der bliver åbnet et ekstra hotspot i udstyret, der i princippet skal slås om båndbredde i det samme frekvensområde. Men hvis det er tilfældet, er forklaringen i udgangspunktet relateret til noget andet, skriver Eva Tetsche:

»I vores langvarige pilottest har vi ikke konstateret, at det eksisterende wifi-netværk bliver langsomt eller ustabilt. Vi har haft nogle enkelte situationer, hvor en kundes modem har fungeret ustabilt. Dette har kunnet løses af vores support ved at foretage en opdatering af firmware.«

Og så er der spørgsmålet om strømforbruget. For naturligvis bruger det strøm at have trådløs kommunikation kørende i hardwaren, men spørgsmålet er, hvor meget ekstra strøm kunderne skal betale for, når der bliver åbnet yderligere et opkoblingspunkt?

»Det ekstra netværk og den ekstra wifi-trafik påvirker strømforbruget minimalt og vil normalt ikke være målbart,« oplyser Eva Tetsche.

En læser har påpeget, at det Yousee-login, der skal bruges for at kunne koble på et af de åbne hotspots, er for let at få fat i. Og lander det i hænderne på den forkerte, vil oplysningerne i princippet kunne bruges til alskens online-kriminalitet, hvorefter sporet vil føre tilbage til en uskyldig Yousee-kunde. Men det skulle være sikkert nok, mener Eva Tetsche:

»Vi udleverer kun login-oplysninger til kunder via det telefonnummer eller den e-mail-adresse, kunderne har oplyst os ved oprettelsen.«

Så er der IP-adressen, som kan bruges til at spore folk online på forskellig vis. Også hvis de laver noget skidt. Det kan således være problematisk, hvis en bruger er koblet på det åbne hotspot og laver ballade eller bliver tracket, hvorefter den kunde, udstyret står hos, får balladen. Men det er der ifølge Eva Tetsche ingen grund til at bekymre sig over:

»Trafik ført på hjemmenetværket og på YouSee wifi-spot har forskellige IP-adresser.«

Kapacitetsproblemer

Endeligt har flere bemærket, at Yousee har været ramt af kapacitetsproblemer, mens der er blevet åbnet ekstra hotspots i kundernes udstyr. Men de to ting har ikke noget med hinanden at gøre, fremgår det af svaret fra Yousee.

»Vi havde i sidste uge nogle akutte kapacitetsudfordringer på bredbånd – især i København og på Frederiksberg. Disse faldt uheldigvis sammen med udrulningen af vores wifi-netværk, men havde ingen sammenhæng og er efterfølgende blevet afhjulpet ved at øge kapaciteten med op til 30 pct,« oplyser Eva Tetsche.

Derudover har der 25. marts været et større nedbrud på YouSee-bredbånd.

»Så der har altså været to uheldige sammentræf, hvor bredbånd har været berørt, men hvor det ikke har haft noget med udrulningen af YouSee-wifi at gøre. Vi beklager selvfølgelig de gener, som vores kunder har oplevet, og arbejder løbende på at øge kapaciteten rundt om i landet,« fortæller Eva Tetsche.